Virallinen lehti nro C 249 , 25/09/1995 s. 0168



B4-1067, 1068, 1069 ja 1071/95 Päätöslauselma Srebrenicasta Euroopan parlamentti, joka A. on syvästi järkyttynyt Srebrenican sortumisesta, mikä on viimeisin Yhdistyneiden kansakuntien kokemista lukuisista ennustettavissa olleista nöyryytyksistä, B. on erittäin huolissaan siellä asuvien 40 000 ihmisen turvallisuuden puolesta ja sen johdosta, että YK:n rauhanturvatehtävästä Srebrenicassa vastaava hollantilainen YK- sotilasosasto vangittiin, C. painottaa, että Srebrenica oli ensimmäinen niistä kuudesta suoja-alueesta, jotka YK perusti Bosnian hallituksen ja Bosnian serbien suostumuksella ja joiden ei olisi pitänyt joutua minkäänlaisen aseistetun hyökkäyksen tai vihamielisen teon kohteeksi, D. korostaa, että YK epäonnistui tehtävässään taata erillisalueen turvallisuus sen jälkeen, kun se oli riisunut aseista Srebrenican väestön, ja tämän seurauksena muiden suoja- alueiden asema on vakavasti uhattuna, E. tiedostaa, että jos tätä suurta tuhoa ei korjata ja hyökkäykset ovat jatkossakin onnistuneita, seuraukset Bosnialle, koko Balkanin alueen vakaudelle, toiveille turvallisesta ja vauraasta tulevaisuudesta Euroopassa ja jopa maailman rauhalle ovat äärimmäisen vakavia, F. tiedostaa, että Srebrenican valtaaminen lisäsi sodan leviämisen riskiä monilla entisen Jugoslavian alueilla, G. on kuullut Bosnian ja Hertsegovinan tasavallan pääministerin pyynnön hänen kansansa pelastamiseksi, Euroopan parlamentti, joka 1. Tuomitsee mahdollisimman jyrkin sanoin sen, että Bosnian serbien joukot valtasivat Srebrenican kaupungin; 2. Vaatii Bosnian serbien joukkoja heti vetäytymään suoja-alueen ulkopuolelle; 3. Torjuu rikoskumppanuudeksi muuttuneen väärän puolueettomuuden, joka ei tee eroa etnisen puhdistuksen tekijöiden ja niiden uhrien välillä, ja uskoo, että YK ei missään tapauksessa voi enää suhtautua passiivisesti Bosnian nykyiseen tilanteeseen ilman, että sitä pidetään osallisena jatkuvaan verilöylyyn; 4. Pyytää YK:n turvallisuusneuvostoa ryhtymään tarvittaviin toimiin taatakseen YK-joukkojen turvallisuuden Bosniassa ja Hertsegovinassa sekä siviiliväestö turvallisuuden nk. suoja- alueilla; 5. Vaatii, että UNPROFOR-joukkoja ei vedetä pois vaan vahvistetaan siten, että niille annetaan edellytykset selviytyä toimeksiannostaan eli humanitaarisen avun vapaan kulun suojaamisesta ja saartojen lopettamisesta sekä suoja-alueiden pommitusten lopettamisesta, ja vaatii, että nopean vastaiskun joukoille annetaan uusi toimeksianto, jotta ne voivat osaltaan auttaa näissä tehtävissä; 6. Vaatii, että YK lopettaa epämääräisen hillitsemispolitiikan, joka toisaalta estää Bosniaa hankkimasta itselleen keinoja puolustaa itseään ja toisaalta ei pysty takaamaan Bosnian väestön suojelua; 7. Tunnustaa täysin Bosnian kansan oikeuden puolustaa itseään laillisesti YK:n peruskirjan 51 artiklan mukaisesti; 8. Katsoo, että Bosnian kansalaiset puolustavat henkensä uhalla samoja arvoja, joille Euroopan unioni perustuu; 9. Painottaa, että minkäänlainen rauhansuunnitelma ei voi perustua Bosnian ja Hertsegovinan etniseen jakoon, mikä olisi täysin niiden periaatteiden vastaista, joihin Euroopan unioni perustuu ja joita myös kaikki ETYJin jäsenmaat kannattavat; 10. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden parlamenteille, YK:n turvallisuusneuvoston jäsenvaltioille, Bosnian ja Hertsegovinan hallitukselle ja parlamentille sekä YK:n, NATOn, WEU:n ja ETYJin pääsihteereille.